Man in hof ná moord op polisiebeampte - Maroela Media
Fhumulani Simali. Foto: Verskaf
Fhumulani Simali (30) het Dinsdag in die hof verskyn in verband met die moord op ŉ polisiebeampte wat Sondagmiddag in Louis Trichardt vermoor is toe hy ŉ gewelddadige verdagte in hegtenis probeer neem het.
Lt.kol. Moatshe Ngoepe, provinsiale polisiewoordvoerder van Limpopo, het gesê Simali het in die dorp se landdroshof verskyn op aanklagte van moord, diefstal uit ŉ voertuig en aanranding met die doel om ernstig te beseer.
“Die saak is tot 1 November uitgestel vir verdere ondersoek en sy formele borgtogaansoek. Hy bly in aanhouding,” het Ngoepe gesê.
Ngoepe het die beampte wat gesterf het as ao. Andrew Nthabeleni Mudau (59) van die Makhado-speurtak geïdentifiseer.
Maroela Media het vroeër berig Mudau het Sondag inligting opgevolg oor ŉ verdagte [Simali] wat gesoek word in verband met aanklagte van diefstal uit ŉ voertuig en aanranding met die doel om ernstig te beseer. Polisiebeamptes het Simali by ŉ huis in die dorp opgespoor en daarheen gegaan om hom in hegtenis te neem.
“Die verdagte het gewelddadig geraak toe die polisie hom in hegtenis wou neem en het die adjudant-offisier met ŉ skerp voorwerp gesteek. Die beampte is na ŉ hospitaal gehaas waar hy aan sy wonde beswyk het,” het Ngoepe gesê. Die verdagte kon deur ander polisiebeamptes in die huis vasgekeer word en is in hegtenis geneem.
Ao. Andrew Nthabeleni Mudau. Foto: Verskaf
Die verdagte lyk of daar fout kan wees ,is Simali n buitelandse van en weereens jammer oor die AO hy lyk na n goeie man sterkte aan sy familie.